صادق ہدایت

صادق ہدایت  (17 فروری 1903ء - 4 اپریل 1951ء) ایرانی مصنف، مترجم اور دانشور ہیں جنہوں نے ایرانی ادب میں جدید تکنیک متعارف کرائی۔ انہیں بلاشبہ بیسویں صدی کے عظیم مصنفین میں شمار کیا جاتا ہے۔

حالات زندگی 
صادق ہدایت 17 فروری 1903ء کو ایران کے دار الحکومت تہران میں اونچے گھرانے میں پیدا ہوئے۔ ہدایت نے ابتدائی تعلیم تہران میں حاصل کی۔ بعد ازاں اعلیٰ تعلیم کے لیے یورپ چلے گئے جہاں بلجیم میں انجنیئرنگ اور فرانس میں دندان سازی کی تعلیم حاصل کی۔ یہاں انہیں افسانہ نگاری سے لگاؤ پیدا ہوا۔ چنانچہ قیامِ یورپ کے دوران انہوں نے متعدد افسانے لکھے۔ جو بعد میں زندہ بگور اور سہ قطرہِ خون کے نام سے چھپے۔ 1930ء میں وہ تہران واپس آ گئے۔ قدیم ایران سے بے پناہ محبت اور مقامی ماحول سے بے زاری کے نتیجے میں 1936ء میں وہ تہران چھوڑ کر بمبئی پہنچے۔ یہاں انہوں نے فرانسیسی زبان میں دو افسانے لکھے جو بقول ایک فرانسیسی ادیب "پاستوروالری" ان کی بہترین تخلیقات میں سے ہیں۔ بمبئی ہی میں انہوں نے اپنے شاہکار ناول بوف کور کی تکمیل کی جو رضا شاہ پہلوی کی تخت سے دستبردارے کے بعد تہران کے اخبار روزنامہ ایران میں قسط وار اور پھر کتابی صورت میں شائع ہوا۔

ہدایت کو فرانس ایک تعلق خاطر تھا چنانچہ 1950ء میں وہ دوبارہ پیرس جا پہنچے۔ ان کے مزاج میں ایک مستقل خلش اور گہری قنوطیت شروع سے تھی۔ زندگی سے نفرت کا جذبہ روز بروز شدید سے شدید تر ہوتا چلا گیا اور غمِ روزگار سے نجات کا راستہ انہیں حقائق سے مردانہ وال مقابلے کی بجائے ہتھیار ڈالنے میں نظر آیا اور اور یہ جاں گسل احساس ان کے افسانوں کا مستقل موضوع بن گیا۔ جبکہ پیرس پہنچنے کے بعد یہ جنون آمیز فلسفہ اس حد تک غالب آ گیا کہ انہوں نے اپنی زندگی کا خاتمہ اپنے ہاتھوں سے کر لیا۔

ہدایت نے اپنی تیس سے زیادہ تصانیف چھوڑی ہیں جو ایران کے جدید ادب میں ایک منفرد اور ممتاز مقام رکھتی ہیں۔ ہدایت نے فارسی افسانے کو ایک نیا شعور اور مزاج دیا۔ انہوں نے عوامی معاشرے کی ترجمانی کی اور ان کے لیے انہی کی زبان کو اپنایا۔ یہ اقدام فارسی نثر میں ایک بہت بڑا انقلاب تھا۔ ہدایت نے عوامی زبان کو وقار بخشا اور قاری کو عمومی کرداروں کی اہمیت کا احساس دلایا۔ آج فارسی افسانے پر ہدایت کا نقش پوری طرح مسلط ہے۔ ہدایت کی زبان اب فارسی افسانے اور ناول کی زبان بن چکی ہے۔

تخلیقات

ناول 
 1937ء - بوف کور
 1944ء - آبِ زندگی
 1945ء - حاجی آغا
 1946ء - فردا
 1947ء - توپِ ماروری

افسانوی مجموعے 
 1930ء - زندہ بگور
 1931ء - سایۂ مغل
 1932ء - سہ قطرہِ خون

تراجم 
 پیامِ کافکا
 میٹافارسس

ڈراما 
 پروین، دخترِ ساسان
 افسانۂ افرینش

تنقید 
 1923ء - رباعیاتِ حکیم عمر خیام
 1924ء - انسان و حیوان
 1927ء - مرگ
 1941ء - ترانۂ خیام
 1941ء داستانِ ناز

سفر نامہ 
 اصفہان نصفِ جہاں
 روئے جادۂ نمناک

وفات 
صادق ہدایت نے اپنی زندگی سے تنگ آ کر 4 اپریل 1951ء کو پیرس، فرانس میں خودکشی کرلی۔

حوالہ جات 

1903ء کی پیدائشیں
1951ء کی وفیات
ایرانی شخصیات
ایرانی قوم پرست
ایرانی لاادری
ایرانی مرد ناول نگار
ایرانی مصنفین
ایرانی ناول نگار
بیسویں صدی کے مصنفین
بیسویں صدی کے ناول نگار
تہران کی شخصیات
خودکشی کرنے والے مصنف
خودکشیاں بذریعہ گیس
فارسی مترجمین
فارسی مصنفین
فرانس میں خودکشیاں
مقالے جن میں فارسی زبان کا متن ہے
کامنز زمرہ جس کا ربط ویکی ڈیٹا پر ہے
صوبہ مازندران کی شخصیات
1951ء میں خودکشی
ایرانی مترجمین
سبزی خوری فعالیت پسند